**Αρ. Πρωτ. 438**

**Ημ/νια 09/02/2023**

**ΣΥΛΛΟΓΟΣ ΕΡΓΑΖΟΜΕΝΩΝ Γ.Α.Ν. ΠΕΙΡΑΙΑ «ΜΕΤΑΞΑ»**

**Απαιτούμε την άμεση στελέχωση του Ακτινολογικού Τμήματος**

Ένα ακόμη χαρακτηριστικό παράδειγμα των εξαιρετικά οξυμένων ζητημάτων της έλλειψης προσωπικού που αντιμετωπίζει το νοσοκομείο μας και έχει άμεσες επιπτώσεις στους ασθενείς είναι και η λειτουργία του ακτινολογικού τμήματος.

Παρά το γεγονός ότι στο νοσοκομείο μας λειτουργούν αξονικός τομογράφος, μαστογράφος, 3 υπερηχοτομογράφοι, ψηφιακό ακτινολογικό μηχάνημα νέας γενιάς, σύστημα στερεοτακτικής βιοψίας μαστού, Pet CT και άλλα νέας γενιάς μηχανήματα, ο εξοπλισμός αυτός δεν συνοδεύεται και από την ανάλογη αύξηση του προσωπικού. Αντίθετα με το πέρασμα των χρόνων επήλθε δραματική μείωσή του. Ενώ πριν 10 χρόνια το τμήμα καλυπτόταν από 14 ιατρούς (χωρίς τότε να υπάρχει το σύνολο του προαναφερθέντος εξοπλισμού), τώρα έχουν απομείνει μόνο 6! Σε συνδυασμό με τη αύξηση του φόρτου εργασίας, τόσο στον διαγνωστικό όσο και στον επεμβατικό τομέα του ακτινολογικού τμήματος, αυτή η κατάσταση, όπως είναι φυσικό, δυσχεραίνει δραματικά τις συνθήκες εργασίας ιατρών, τεχνολόγων, νοσηλευτών και διοικητικού προσωπικού.

Υπό τις παρούσες συνθήκες εργασίας του συνόλου του προσωπικού του τμήματος, μόνο η επαγγελματική και επιστημονική επάρκεια, όσο και το φιλότιμο των εργαζομένων, δεν μπορούν να εξασφαλίσουν τη λειτουργία του τμήματος. Παράλληλα, η κατάσταση αυτή δημιουργεί κινδύνους για τους ίδιους τους ασθενείς διότι ο τεράστιος φόρτος εργασίας μπορεί να οδηγήσει σε καθυστερήσεις στις γνωματεύσεις και διαγνώσεις και κατ’ επέκταση στην έναρξη της όποιας, κρίσιμης για τη ζωή του ογκολογικού ασθενή, θεραπείας.

Παρά το γεγονός ότι αυτά τα ζητήματα έχουν τεθεί στη διοίκηση του νοσοκομείου από τους ίδιους τους εργαζόμενους δεν έχει ληφθεί κανένα μέτρο.

Αυτή η εγκατάλειψη δεν είναι σημερινό φαινόμενο. Είναι αποτέλεσμα της πολιτικής που διαχρονικά ακολουθείται από τις κυβερνήσεις με την υποχρηματοδότηση και υποβάθμιση της Δημόσιας Υγείας, την ανυπαρξία της Πρωτοβάθμιας Φροντίδας Υγείας και με την ταυτόχρονη ενίσχυση του ιδιωτικού τομέα που θησαυρίζει από την εκμετάλλευση των αναγκών των ασθενών τις οποίες δεν καλύπτει το Δημόσιο Σύστημα Υγείας. Η παροχή του αγαθού της Υγείας γίνεται κέρδος στα χέρια των λίγων.

Δεν θα επιτρέψουμε να βιώσουμε αντίστοιχες καταστάσεις με αυτές του φαρμακείου του νοσοκομείου μας και στο ακτινολογικό τμήμα ως αποτέλεσμα της αδιαφορίας Διοίκησης, ΔΥΠΕ και Υπουργείου.

Η έλευση του Μαγνητικού Τομογράφου μετά από χρόνια και χρόνια αναμονής χωρίς την έλευση του απαιτούμενου προσωπικού είναι επιεικώς άλλη μια κοροϊδία μπροστά στα μάτια μας και θα είναι ανεπίτρεπτο να στηθούν φιέστες και εγκαίνια υπό αυτές τις συνθήκες.

**Απαιτούμε:**

* Άμεση στελέχωση του Ακτινολογικού Τμήματος με όλες τις απαραίτητες ειδικότητες (ιατρούς, τεχνολόγους, νοσηλευτές, διοικητικούς υπαλλήλους).
* Μονιμοποίηση των συμβασιούχων συναδέλφων.
* Αύξηση του κρατικού προϋπολογισμού.
* Αποκλειστικά Δημόσια και Δωρεάν Υγεία.

**Δεν θα συμβιβαστούμε ποτέ με την πολιτική που θέλει την υγεία εμπόρευμα και τον ασθενή πελάτη.**

**Για το Διοικητικό Συμβούλιο**

 **Η Πρόεδρος Η Γραμματέας**

 **Εύα Πολύζου Ελπίδα Παπαδοπούλου**